Metodické vysvetlivky
k formuláru INTRASTAT 3-12 / Zjednodušené hlásenie o prijatí tovaru

Spravodajské jednotky používajú formulár INTRASTAT 3-12 / Zjednodušené hlásenie o prijatí tovaru (ďalej len „hlásenie“ - môže pozostávať z viacerých vyplnených formulárov INTRASTAT 3-12) na predkladanie informácií o tovaroch spoločenstva vstupujúcich na územie Slovenskej republiky, mimo tovarov v tranzite. Obsah týchto hlásení sa používa výhradne na štatistické účely.

Spravodajskou jednotkou je každá právnická osoba alebo fyzická osoba registrovaná pre daň z pridanej hodnoty (DPH) v Slovenskej republike (podľa platného zákona o DPH), ktorá za predchádzajúci kalendárny rok alebo od začiatku sledovaného roka prijala tovar spoločenstva v súhrnnej hodnote vyššej ako 200 000 EUR a nižšej alebo rovnej ako 600 000 EUR.

Nulové hlásenie
Pokiaľ je spravodajská jednotka povinná poskytovať informácie o prijatiach, ale v sledovanom období neuskutočnila žiadnu transakciu, predloží nulové hlásenie. 
Za nulové hlásenie sa považuje formulár INTRASTAT 3-12 vyplnený v odseku 1 Spravodajská jednotka a v odseku 3 Obdobie, pričom v odseku 4 Formuláre sa v prvom aj v druhom pododseku uvedie „1“,  v odseku 5 Celkový počet položiek sa uvedie „0“ a v odseku 6a) Poradové číslo hlásenia v sledovanom období sa uvedie číslo tak, aby poradie hlásení v sledovanom období nasledovalo za sebou a bez prerušenia. Ak spravodajská jednotka poverila tretiu stranu, aby predložila hlásenie, vyplní sa aj odsek 2  Zástupca. Odseky 21 a 22 sa vyplnia štandardným spôsobom. Ostatné odseky sa nevypĺňajú.

Termín na predloženie zjednodušeného hlásenia
Spravodajská jednotka je povinná predložiť hlásenie do pätnásteho kalendárneho dňa po skončení sledovaného obdobia. Ak spravodajská jednotka predkladá čiastkové hlásenia, vyššie uvedený termín sa vzťahuje na posledné čiastkové hlásenie za sledované obdobie. 

Zjednodušenie spravodajskej povinnosti
Spravodajská jednotka môže uviesť na hlásení 10 najvýznamnejších podpoložiek kombinovanej nomenklatúry z hľadiska ich hodnoty v sledovanom období, rozčlenených podľa členského štátu zaslania. V takomto prípade zostávajúce podpoložky sčíta podľa členského štátu zaslania do súhrnných položiek s kódom 9950 00 00. Súhrnné položky s kódom 9950 00 00 spravodajská jednotka môže použiť až potom, keď na hlásení uviedla 10 najvýznamnejších podpoložiek kombinovanej nomenklatúry z hľadiska ich hodnoty v sledovanom období, rozčlenených podľa členského štátu zaslania. Ak spravodajská jednotka využije zjednodušenie spravodajskej povinnosti, nemôže predkladať čiastkové hlásenie, s výnimkou doplnenia položky k už predloženým hláseniam.

POZNÁMKY K JEDNOTLIVÝM ODSEKOM

Odsek 1 – Spravodajská jednotka
Uvedie sa obchodné meno spravodajskej jednotky podľa §§ 8-12 Obchodného zákonníka spolu s úplnou adresou jej sídla a identifikačným číslom pre DPH. Identifikačné číslo pre DPH sa uvedie v tvare, v akom ho spravodajskej jednotke pridelil príslušný daňový úrad. 
Ak spravodajská jednotka predkladá hlásenie osobitne za každú organizačnú jednotku, uvedie sa v príslušnom pododseku číslo organizačnej jednotky, ktoré spravodajskej jednotke pridelil Štatistický úrad SR, inak sa v tomto pododseku uvedie „000“.
Ak hlásenie pozostáva z viacerých formulárov, na každom musí byť uvedené identifikačné číslo pre DPH a v prípade predkladania INTRASTAT-SK hlásenia podľa organizačných jednotiek aj číslo organizačnej jednotky.

Odsek 2 – Zástupca
Tento odsek sa musí vyplniť, ak spravodajská jednotka poverila tretiu stranu, aby predložila hlásenie. Ak je zástupcom podnikateľ, uvedie sa jeho obchodné meno spolu s úplnou adresou jeho sídla, inak sa v tomto odseku uvedie meno osoby s jej úplnou adresou. 
Ak má zástupca pridelené identifikačné číslo pre DPH uvedie sa v tvare, v akom mu ho pridelil príslušný daňový úrad, inak sa uvedie číslo, ktoré bolo zástupcovi pridelené príslušnými úradmi na štatistické alebo iné účely.
Ak hlásenie pozostáva z viacerých formulárov, odsek sa vypĺňa iba na prvom formulári.
Pokiaľ spravodajská jednotka takéto poverenie nedala, tento odsek sa nevypĺňa.

Odsek 3 – Obdobie
Ak je prijatý tovar predmetom obchodnej operácie, ktorá je nadobudnutím tovaru v tuzemsku z iného členského štátu podľa platného zákona o DPH, sledovaným obdobím je kalendárny mesiac, v ktorom vznikla daňová povinnosť podľa tohto zákona. Ak je časový posun medzi dňom vzniku daňovej povinnosti a dňom fyzického prijatia tovaru väčší ako 1 kalendárny mesiac za podmienky, že je to zmluvne dohodnuté, sledovaným obdobím je kalendárny mesiac, v ktorom bol tovar fyzicky prijatý.
Pre ostatné obchodné operácie je sledovaným obdobím kalendárny mesiac, v ktorom bol tovar fyzicky prijatý.
Do prvého pododseku sa uvádza mesiac použijúc dve číslice (napr. 01, 02, 03, …, 10, 11, 12), do druhého pododseku sa uvádza rok použijúc dve posledné číslice roka (napr.  08, 09, 10).
Ak hlásenie pozostáva z viacerých formulárov, na každom musí byť uvedené sledované obdobie.

Odsek 4 – Formuláre
Do prvého pododseku sa uvádza poradové číslo formulára v rámci jedného hlásenia, do druhého pododseku sa uvádza celkový počet vyplnených formulárov v danom hlásení.

Odsek 5 – Celkový počet položiek
Uvedie sa celkový počet položiek vyplnených v  hlásení. Tento počet zodpovedá počtu vyplnených odsekov 9 Kód tovaru.
Ak hlásenie pozostáva z viacerých formulárov, odsek sa vypĺňa iba na prvom formulári.

Odsek 6a) – Poradové číslo hlásenia v sledovanom období
V tomto odseku sa uvedie poradové číslo hlásenia v sledovanom období. Poradie hlásení musí v sledovanom období nasledovať za sebou a bez prerušenia. Ak spravodajská jednotka predkladá hlásenie osobitne za každú organizačnú jednotku, číslovanie sa vzájomne neovplyvňuje.
Ak sa predkladá opravné hlásenie, uvedie sa v tomto odseku poradové číslo hlásenia, na ktoré sa oprava vzťahuje.
Ak hlásenie pozostáva z viacerých formulárov, na každom musí byť uvedené poradové číslo hlásenia v sledovanom období.

Odsek 6b) – Poradové číslo opravného hlásenia
Tento odsek sa vypĺňa iba v prípade, že sa predkladá opravné hlásenie. Uvedie sa poradové číslo opravného hlásenia. 
Ak opravné hlásenie pozostáva z viacerých formulárov, na každom musí byť uvedené poradové číslo opravného hlásenia.

Odsek 7 – Poradové číslo položky
Uvedie sa poradové číslo položky. Ak je v hlásení nevyhnutné použiť viacero formulárov INTRASTAT 3-12, poradie na nich musí nasledovať za sebou a bez prerušenia. 

Odsek 9 – Kód tovaru
Ak spravodajská jednotka využije zjednodušenie spravodajskej povinnosti, uvedú sa osemmiestne kódy 10 najvýznamnejších podpoložiek kombinovanej nomenklatúry z hľadiska ich hodnoty v sledovanom období podľa kombinovanej nomenklatúry platnej v sledovanom roku. Pre súčty zostávajúcich podpoložiek kombinovanej nomenklatúry podľa členského štátu zaslania sa uvedie kód 9950 00 00.
Ak spravodajská jednotka nevyužije zjednodušenie spravodajskej povinnosti, uvedie sa osemmiestny kód príslušnej podpoložky kombinovanej nomenklatúry platnej v sledovanom roku.

Odsek 10 – Fakturovaná suma
Ak spravodajská jednotka využije zjednodušenie spravodajskej povinnosti, pre 10 najvýznamnejších podpoložiek kombinovanej nomenklatúry z hľadiska ich hodnoty v sledovanom období rozčlenených podľa členského štátu zaslania sa uvedie fakturovaná suma. Fakturovaná suma zostávajúcich podpoložiek sa sčíta podľa členského štátu zaslania, pričom sa ako fakturovaná suma uvedie súčet za každý členský štát osobitne.
Ak spravodajská jednotka nevyužije zjednodušenie spravodajskej povinnosti, uvedie sa fakturovaná suma pre príslušnú podpoložku kombinovanej nomenklatúry platnej v sledovanom roku.
Fakturovaná suma zaokrúhlená na celé eurá smerom nahor  sa rovná základu dane, ktorý sa má určiť pre daňové účely podľa platného zákona o DPH. Ak tovar podlieha daniam a iným poplatkom, čiastka týchto daní a poplatkov sa nezahŕňa do hodnoty tovaru. Minimálna suma, ktorú je možné uviesť na hlásení, je 1euro.
Keď sa základ dane nemusí vykazovať pre daňové účely, hodnota tovaru zodpovedá fakturovanej sume bez DPH, alebo v ostatných prípadoch hodnote, ktorá by sa fakturovala v prípade akéhokoľvek nákupu alebo predaja.
V prípade spracovania na základe zmluvy, hodnotou vykazovaného tovaru, s prihliadnutím na toto spracovanie a v nadväznosti naň, je celková suma, ktorá by bola fakturovaná v prípade akéhokoľvek predaja alebo nákupu. 
Ak je prijatý tovar predmetom obchodnej operácie, ktorá je nadobudnutím tovaru v tuzemsku z iného členského štátu podľa platného zákona o DPH, na prepočet fakturovanej sumy z cudzej meny na euro sa použije kurz, ktorý sa použil pre daňové účely podľa tohto zákona. 
Pre ostatné obchodné operácie sa fakturovaná suma vyjadrená v cudzej mene prepočíta na euro kurzom podľa colných predpisov, platným v deň fyzického prijatia tovaru. 

Odsek 12 – Členský štát zaslania
Uvedie sa členský štát zaslania, čo je členský štát, z ktorého bol tovar odoslaný do Slovenskej republiky. Ak pred dosiahnutím Slovenskej republiky tovar v tranzite vstúpil do jedného alebo viacerých členských štátov a podrobil sa v týchto štátoch prerušeniam alebo právnym úkonom nesúvisiacim s dopravou, za členský štát zaslania sa bude považovať posledný členský štát, kde k takýmto prerušeniam alebo právnym úkonom došlo. 
Použijú sa nasledovné kódy:
AT	–	Rakúsko	EE	–	Estónsko	IE	–	Írsko	PL	–	Poľsko 	
BE	–	Belgicko	ES	–	Španielsko	IT	–	Taliansko	PT	–	Portugalsko 	
BG	–	Bulharsko	FI	–	Fínsko	LT	–	Litva	RO	–	Rumunsko	
CY	–	Cyprus	FR	–	Francúzsko	LU	–	Luxembursko 	SE	–	Švédsko 	
CZ	–	Česko	GB	–	Spojené kráľovstvo	LV	–	Lotyšsko 	SI	–	Slovinsko	
DE	–	Nemecko	GR	–	Grécko	MT	–	Malta 				
DK	–	Dánsko	HU	–	Maďarsko	NL	–	Holandsko 				

Odsek 21 – Podpis
Uvedie sa dátum zostavenia hlásenia a štatutárny zástupca alebo ním poverená osoba svojím podpisom a odtlačkom pečiatky potvrdí správnosť vyplnených údajov.

Odsek 22 – Kontaktné informácie
Uvedie sa meno osoby, ktorá hlásenie zostavila, spolu s adresou pracoviska, telefónnym a faxovým číslom a e-mailovou adresou, na ktorých ju možno kontaktovať.